閲張上卿仙遊錄
作者：宋無
朝代：宋

paragraphs: 漢祖龍飛日，真人豹隠中。
綸音來薊北，驛傳起江東。
聖德深弘教，玄門厚植功。
垂衣軒帝治，問道廣成風。
獸夢符坤極，鴻門建震宮。
雨敷皇澤意，雪應紫宸衷。
白玉刊章重，黄金範櫑雄。
制詞天藻疊，冠佩露華濃。
宣室繁釐受，高禖敬祀恭。
嚴齋迎景祚，正念格晨穹。
宇宙樞機運，雷霆寂默通。
扈驂鑾從近，恩賚上方隆。
裔演留侯系，經開柱史蒙。
五朝膺顯渥，百辟仰精忠。
宗戚勳封盛，師生祿秩崇。
力辭君九錫，首邁爵三公。
第宅仙官府，逍遥綺皓翁。
漆園春未老，蓬島藥何窮。
詔下瑶京鶴，神昇絳闕虹。
自期沖舉去，誰識壽齡終。
霄駕烟霞遠，星壇杖屨空。
圖容曾翰苑，遺蹟漫崆峒。
太上元無象，微謠詎得工。
獨存清凈化，爲國致年豐。